b"\n_START_ARTICLE_\nGrammostola rosea\n_START_SECTION_\nOpis\n_START_PARAGRAPH_\nGrammostola rosea \xc5\xbeivijo v suhih pu\xc5\xa1\xc4\x8davnatih predelih in go\xc5\xa1\xc4\x8davah v severnem delu pu\xc5\xa1\xc4\x8dave Atacama v \xc4\x8cilu, v Boliviji in severni Argentini. \xc5\xbdivijo na prostem, vendar nekateri skopljejo podzemne rove in si uredijo skrivali\xc5\xa1\xc4\x8da. So no\xc4\x8dne \xc5\xbeivali in lovijo zve\xc4\x8der ali pono\xc4\x8di. Njihova hrana so razne \xc5\xbeu\xc5\xbeelke kot so kobilice, murni, molji, in hro\xc5\xa1\xc4\x8di. \xc5\xbdivljenjska doba samice je 15-20 let._NEWLINE_So sorazmerno veliki pajki, saj pri 4 letih starosti lahko dose\xc5\xbeejo velikost do 12\xc2\xa0cm v razponu nog, kon\xc4\x8dna velikost pa je 15\xc2\xa0cm. Telo je temnorjavo do \xc4\x8drno, prekrito z rde\xc4\x8de-oran\xc5\xbenimi \xc5\xa1\xc4\x8detinami. Ime so dobili po ro\xc5\xbenatem nadihu teh \xc5\xa1\xc4\x8detin. Samice so \xc4\x8dokate in zajetne. Odrasli samci imajo dalj\xc5\xa1e noge kot samice in so bolj intenzivno obarvani._NEWLINE_Grammostola rosea so sorazmerno nenevarni pti\xc4\x8dji pajki, ki se primeru nevarnosti umaknejo ali pa se branijo z napadalno dr\xc5\xbeo in z odmetavanjem alergenih \xc5\xa1\xc4\x8detin iz zadka. Najbolj napadalni so po levitvi. Njihove \xc5\xa1\xc4\x8detine so zelo alergene in lahko povzro\xc4\x8dijo ve\xc4\x8dje zdravstvene te\xc5\xbeave, \xc4\x8de pridejo v o\xc4\x8di ali v plju\xc4\x8da.\n_START_SECTION_\nRazmno\xc5\xbeevanje\n_START_PARAGRAPH_\nKo samec Grammostola rosea dose\xc5\xbee spolno zrelost, splete za pti\xc4\x8dje pajke zna\xc4\x8dilno semensko vre\xc4\x8dico, v katero odlo\xc5\xbei spermo in vanjo potopi pedipalpe. Samico privabi z zna\xc4\x8dilnim 'bobnanjem' po tleh s sprednjimi nogami. Ko se samica pribli\xc5\xbea, jo v primernem trenutku s kaveljci na nogah zgrabi za noge in kremplje ter jo dvigne v polo\xc5\xbeaj za parjenje. Na ta na\xc4\x8din ima dostop do njenih zunanjih genitalnih delov (epigina), kamor potisne eno ali izmeni\xc4\x8dno obe pedipalpi v sami\xc4\x8dino epigino in vanjo iztisne semensko teko\xc4\x8dino. V nekaj tednih po oploditvi samice sprede veliko jaj\xc4\x8dno ovojnico in izle\xc5\xbee okoli 500 jaj\xc4\x8dec. Samec po oploditvi obi\xc4\x8dajno umre. Po nekaj mesecih se razvijejo mladi pajki, ki se raz\xc5\xa1irijo po okolici.\n_START_SECTION_\nVzgoja v terariju\n_START_PARAGRAPH_\nObi\xc4\x8dajno ti pajki v ujetni\xc5\xa1tvu brlogov ne delajo in so prete\xc5\xbeno na povr\xc5\xa1ini. So dokaj nezahtevni za gojenje, saj niso napadalni. Ustreza jim prostor z ni\xc5\xbejo zra\xc4\x8dno relativno vla\xc5\xbenostjo. Velikost terarija naj bo trikratna velikost pajka, temperatura pa okoli 25-30\xc2\xa0\xc2\xb0C, Hranimo jih lahko s \xc4\x8dri\xc4\x8dki ali \xc5\xa1\xc4\x8durki, med obroki pa je lahko teden ali ve\xc4\x8d razmaka. Pajek lahko ob\xc4\x8dasno tudi prekine s hranjenjem, kar je pogosto znak, da se bo levil."